Við sögðum frá því um daginn að íslandsvinurinn nýji Kit Harrington og frændi okkar sænski Joel Kinnaman hefðu verið ráðnir í hlutverk Artúrs og Lancelot , í nýrri kvikmynd sem David Dobkin ( Wedding Crashers ) átti að gera fyrir Warner Brothers og verða „ ný og fersk nálgun á goðsagnirnar “ . Myndin hafði fengið útgáfudagsetninguna 15. mars 2013 , og allt var að fara í gang . Nú lítur út fyrir að það gerist ekki . Staðan er þannig að Warner fannst nóg um við kostnað myndarinnar – sem hafði hækkað úr 90 milljónum bandaríkjadala í 130 – að þeir hafa sett myndina í bið , og boðið leikstjóranum að reyna að finna aðra kostnaðaraðila sem gætu haft áhuga á verkefninu . Forsaga málsins var sú að Warner voru með þrjár hugmyndir um nýja útgáfu af Artúri konungi í samkeppni , ásamt Dobkin voru það Guy Ritchie og Bryan Singer sem höfðu áhuga á að stýra sitthvorri Artúrs myndinni . Af einhverri ástæðu vann Dobkin keppnina ( var sennilega tilbúin með sína mynd fyrstur ) en nú gæti það breyst aftur . Fregnir herma að ef að útgáfa Dobkins deyr endanlega , gætu Warner tekið upp þráðinn með Guy Rithcie aftur , en hann er nú í dálitlu uppáhaldi hjá kvikmyndaverinu eftir að hafa leikstýrt tveimur Sherlock Holmes gullkálfum , og er bókaður í myndina The Man From UNCLE , sem að Steven Soderbergh hætti nýlega við að gera . Ég get nú ekki sagt að það sé svekkjandi að fá ekki að sjá hvað maðurinn á bakvið The Changeup hefði gert með Artúr og Lancelot . En leikararnir sem hann var kominn með voru þó áhugaverðir . Staðan lítur ekki vel út , en við megum ekki afskrifa myndina strax , kannski finnur Dobkin nýja fjárfesta , eða nær að lækka kostnað myndarinnar niður í fýsilegt verð fyrir Warner .